序賓亭
作者：蔡襄
朝代：宋

paragraphs: 師律先憂寄，朝家此得人。
門庭環劍佩，胸膽貫星辰。
今已閒戎略，疇能卜宴申。
樓高休暇日，臺逈厭登春。
珍館瑶甍舉，璇題寶篆新。
鴨欄迴鬭頸，龍壁活盤鱗。
夾幕寒波顫，前峰古黛皴。
始知仙有路，盡恐世無塵。
武馭來金虎，儒簪下石麟。
機分榮辱主，觶序去留賓。
揖讓盈三魄，雌雄競一神。
氣橫飛客箭，歌協大夫蘋。
萬古浮雲片，勞生斷梗身。
即時懽未已，往事夢非真。
席久疑枯海，琴幺似隔鄰。
釭花明雨暮，甕酎壓霜晨。
鴉動殘絲柳，鱸肥滑線蓴。
晴霞上丹葉，熟粉護青筠。
賦景呵吟筆，揮談密醉茵。
流年祇容易，嘉會可因循。